Waqt ronda f’parti li normalment ma tkunx aċċessibbli biex ma jiġux imfixkla l-għasafar, instab skartoċċ użat maġenb xi ħaxix Il-Fjamingu li kien ilu għal dawn l-aħħar sena u nofs fir-Riserva Naturali tal-Għadira sparixxa minn fuq il-post nhar il-Ħamis li għadda 29 ta’ Novembru. Ħaddiema ta’ BirdLife Malta, li kienu qed jittamaw li l-għasfur probabbli ħalla s-sit fejn kien qed iqatta’ x-xitwa biex ipassi, ma tawx kas sakemm ilbieraħ instab x’kien ġara verament. Waqt ronda f’parti tar-riserva li normalment ma tkunx aċċessibbli biex ma jiġux imfixkla l-għasafar, instab skartoċċ użat maġenb xi ħaxix li kien jidher ċar li ġie mirfus. Aktar tiftix fl-inħawi wassal biex jiġi identifikat il-post minn fejn, allegatament, xi ħadd kien daħal fir-riserva biex jispara lill-Fjamingu. Fi stqarrija, BirdLife Malta qalet li l-għasfur protett, allegatament, ittieħed mis-sit minħabba li f’dan il-post instab ukoll ammont ta’ rix ta’ kulur roża. Jidher li ntuża wkoll xi forma ta’ senter b’ silencer minħabba li ma nstemgħu l-ebda tiri. Dwar dan il-każ, sar rapport lill-pulizija u uffiċjali marru fuq il-post biex jiġbru l-evidenza sabiex ikun investigat min jista’ jkun responsabbli għal dan l-att kriminali. BirdLife fakkret li dan huwa t-tieni inċident ta’ kaċċa illegali li jinvolvi lill-Fjamingi tal-Għadira f’inqas minn xahar. Fit-2 ta’ Novembru li għadda, Fjamingu ieħor spiċċa fil-mira tal-kaċċaturi u ieħor sparixxa meta qatgħa ta’ tlieta minnhom taret ’il barra mir- riserva.